མེ་ལོང་མའི་བརྗོད་དོན་གཞན་ལ་དཔྱད་ནའང་ཁ་ཅིག་གི་འདོད་པ་ཁེགས་པར་གྱུར་ཏེ།བོད་མཁས་པའི་སྙན་ངག་རྩ་འགྲེལ་ལས།སྒེག་དང་རོལ་དང་སྟབས་ལ་སོགས།ལྟ་བའི་དོན་ཡིན་ཅིག་ཤོས་ཀྱང་།མཉན་པར་བྱ་བ་ཉིད་ཅེས་པ།འདི་ཡང་ལུགས་གཉིས་དག་ཏུ་བརྗོད།སྒེག་པ་དང་རོལ་པ་ལ་སོགས་པའི་ཉམས་གཙོ་བོར་གྱུར་པའི་ལུས་ཀྱི་འདུག་སྟངས་དང་རྐང་ལག་གི་གར་སྟབས་སོགས་ལྟ་བ་མིག་གི་དོན་གཙོ་བོར་སྟོན་པའི་སྙན་ངག་ནི་ལྟ་བ་ལ་སྦྱོར་ཕྱིར་གཙོ་བོར་ཟློས་གར་སྟོན་ལ་དེའི་ཅིག་ཤོས་བལྟ་བྱའི་ཡུལ་མིན་པར་རྣ་བར་མཉན་བྱའི་ཉམས་གཙོ་བོར་སྟོན་པ་སྙན་ངག་ཆེན་པོ་སོགས་ཏེ།ཉན་པ་ལ་ཉེ་བར་སྦྱོར་བ་ཡིན་པས་འདི་སྦྱོར་ཚུལ་གྱི་ལུགས་གཉིས་སུ་བརྗོད་དོ།ཞེས་པ་ལྟར་ལྟ་བ་མིག་གི་དོན་གཙོ་བོར་སྟོན་པའི་ཟློས་གར་དང་།མཉན་བའི་ཉམས་གཙོ་བོར་སྟོན་པ་སྙན་ངག་ཆེན་པོ་སོགས་ཏེ་རྣམ་པའི་རབ་དབྱེ་གཉིས་སུ་གསུངས་པ་མཁས་པའི་ལེགས་བཤད་དོ།།འདི་བཞིན་སྙན་ངག་མེ་ལོང་མར་སྐྱོན་སེལ་བསྟན་པའི་སྐབས་རྩ་ཚིག་ལས།དོན་ཉམས་དོན་འགལ་དོན་གཅིག་པ།ཐེ་ཚོམ་ཅན་དང་རིམ་པ་ཉམས།སྒྲ་དམན་ངལ་གསོ་ཉམས་པ་དང་།སྡེབ་སྦྱོར་ཉམས་དང་མཚམས་སྦྱོར་བྲལ།ཡུལ་དུས་སྒྱུ་རྩལ་འཇིག་རྟེན་དང་།ལུང་རིགས་དག་དང་འགལ་བ་སྟེ།སྐྱོན་བཅུ་དེ་དག་སྙན་ངག་ལས།སྙན་ངག་མཁན་གྱིས་སྤང་བར་བྱ།ཞེས་འབྱུང་བ་ལྟར་སྙན་ངག་མཁན་གྱིས་བརྩམས་བྱ་རྩོམ་པའི་གནས་སྐབས་སུ་བརྗོད་བྱ་དོན་གྱི་སྒོ་ནས་དོན་དང་བྲལ་བ་དོན་ཉམས་དང་།བརྗོད་དོན་སྔ་ཕྱི་འགལ་བ་དོན་འགལ།དོན་གཅིག་པ་ཅན་ཡང་ཡང་ཟློས་པ་དོན་གཅིག་པ།ངག་ཚིག་འདིའི་བརྗོད་དོན་གང་ཡིན་མི་ངེས་པའི་ཐེ་ཚོམ་བཅས་བཞི་དང་།རྗོད་བྱེད་ཚིག་གི་སྒོ་ནས་ཚིག་སྔ་ཕྱིའི་གོ་རིམ་འཁྲུལ་པ་རིམ་པ་ཉམས་པ་དང་།བརྡ་སྤྲོད་གཞུང་ལུགས་དང་མི་མཐུན་པའི་སྒྲ་ཉམས།ཚིག་གི་གཅོད་མཚམས་ཉམས་པ།ཚིགས་བཅད་སྡེབ་སྦྱོར་གཞུང་ནས་བཤད་པའི་མཚན་ཉིད་དང་མི་ལྡན་པ།སྒྲའི་མཚམས་སྦྱོར་ཉམས་པ།ཡུལ་དུས་དང་འཇིག་རྟེན་ལུགས་ཀྱི་གནས་ལུགས་དང་འགལ་བ་སོགས་སྐྱོན་འདི་དགསྔར་ལུས་ཀྱི་དབྱེ་བ་བསྟན་སྐབས་རྩ་ཚིག་ལས།དེ་ཡང་ཚིགས་བཅད་ལྷུག་པ་དང་།སྤེལ་མ་རྣམ་གསུམ་ཉིད་དུ་གནས།ཞེས་འབྱུང་བའི་གཞུང་ཚིག་སྔ་ཕྱི་འབྲེལ་ནས་གོ་བ་བླངས་ན་སྙན་ངག་གི་ལུས་བཅད་ལྷུག་སྤེལ་མ་ཀུན་ལ་ལྟོས་ཏེ་གསུངས་པ་ནི་གཞུང་གི་དགོངས་པ་རྣལ་མར་འཁུམས།